Οι Βρυξέλλες εξετάζουν τον τρόπο που θα αντιδράσουν στις τελευταίες εξελίξεις στη Βενεζουέλα, έπειτα και από τις αιματηρές εκλογές της Κυριακής, αλλά η Αθήνα δεν φαίνεται διατεθειμένη να καταδικάσει το αποτέλεσμά τους.

Εκπρόσωπος της ΕΕ δήλωσε την Τετάρτη ότι εξετάζεται ένα «πλήρες φάσμα δράσεων», ως απάντηση στην κλιμάκωση της έντασης στη Βενεζουέλα. Από την Δευτέρα, ο πρόεδρος του Ευρωκοινοβουλίου, Αντόνιο Ταγιάνι, είχε δηλώσει ότι δεν πρόκειται να αναγνωριστεί το αποτέλεσμα των εκλογών, ενώ και η Κομισιόν είχε εκφράσει σοβαρές αμφιβολίες για αυτό.

Ομως, η Αθήνα δεν εμφανίζεται διατεθειμένη να συναινέσει σε κάτι τέτοιο και να συμφωνήσει στην καταδίκη της συντακτικής συνέλευσης που προέκυψε από τις εκλογές στη Βενεζουέλα.

«Επιδιώκουμε να επικρατήσει κλίμα διαλόγου. Είμαστε αντίθετοι στην καταδίκη των εκλογών για τη συντακτική συνέλευση», ανέφεραν στο iefimerida.gr διπλωματικές πηγές από την Αθήνα. Οι ίδιες πηγές σημείωναν ότι η χώρα μας δεν θα εμποδίσει την έκδοση κοινών ανακοινώσεων από τα ευρωπαϊκά όργανα.

«Αλλά, θα προσπαθήσουμε η λεκτική διατύπωση να είναι ήπια και να ανταποκρίνεται στην πραγματική κατάσταση που επικρατεί στη χώρα», επεσήμαναν οι ίδιες διπλωματικές πηγές.

Ηδη, οι ΗΠΑ επέβαλαν κυρώσεις κατά του Νικολάς Μαδούρο, «παγώνοντας» τα περιουσιακά στοιχεία του που είναι σε αμερικανική δικαιοδοσία και απαγορεύοντας σε Αμερικανούς πολίτες να συναλλάσσονται με τον πρόεδρο της Βενεζουέλας. Αντίστοιχη σκληρή στάση ζήτησε ο Ταγιάνι να υιοθετήσουν οι Βρυξέλλες.

Σε επιστολή του προς τον πρόεδρο της Κομισιόν, Ζαν Κλοντ Γιούνκερ και τον επικεφαλής του Ευρωπαϊκού Συμβουλίου, Ντόναλντ Τουσκ, ο Ταγιάνι ζήτησε να «παγώσουν» τα περιουσιακά στοιχεία σε μέλη της κυβέρνησης της Βενεζουέλας, ανάμεσά τους και ο Μαδούρο και να τους απαγορευτεί να ταξιδεύουν στην ΕΕ.

Ο πρόεδρος του Ευρωπαϊκού Κοινοβουλίου έστειλε την επιστολή έπειτα από τη σύλληψη των ηγετών της αντιπολίτευσης στη Βενεζουέλα, Αντόνιο Λεντέσμα και Λεοπόλντο Λόπεζ.

Με δεδομένο ότι χρειάζεται ομοφωνία για να επιβάλει η ΕΕ κυρώσεις, διπλωμάτες στις Βρυξέλλες ανέφεραν στο Reuters ότι κάτι τέτοιο δεν φαίνεται να γίνεται σύντομα. Προς το παρόν, γίνονται διαβουλεύσεις για μία κοινή δήλωση της ΕΕ για τη Βενεζουέλα, η οποία θα απειλεί τον Μαδούρο με περισσότερα «μέτρα», αλλά δίχως να αναφέρει συγκεκριμένες κυρώσεις, ανέφεραν οι ίδιοι διπλωμάτες μιλώντας στο Reuters.